ΓΡΑΠΤΗ ΕΡΩΤΗΣΗ E-0406/99

υποβολή: Giuseppe Rauti (NI) προς την Επιτροπή

(1 Μαρτίου 1999)

Θέμα: Απόπειρα κατά της υγείας λόγω μόλυνσης στο Podenzano της Piacenza (Ιταλία)

Στις 27.11.1998 η Επιτροπή των κατοίκων της περιοχής Colombaia της κοινότητας του Podenzano (Piacenza) εξέδωσε ένα έγγραφο, το οποίο απεστάλη στον πρόεδρο της Επιτροπής Περιβάλλοντος (με πρωτόκολλο αριθ. 123), στο οποίο περιγραφόταν η υγειονομική και περιβαλλοντική κατάσταση της περιοχής λόγω της λεγόμενης River s.p.a., η οποία έχει καταχωρηθεί ως "ιδιαιτέρως ανθυγιεινή". Στο μεταξύ, έχουν καταστεί γνωστά τα αποτελέσματα των νέων μετρήσεων της τοπικής AUSL, βάσει των οποίων είναι ανύπαρκτοι οι κίνδυνοι που έχουν πιστοποιηθεί από άλλες πηγές, όπως είναι οι 161 ειδικευμένοι γιατροί των πολιτών, μία ομάδα του C.N.R. της Ρώμης και μία γνωμοδότηση, κατόπιν ανάθεσης της εισαγγελικής αρχής της Piacenza, του Δρ. Soffritti, ειδικού ογκολόγου του Πανεπιστημίου της Pavia. Αυτές οι αναλύσεις, όπως υποστήριξαν δύο σύμβουλοι της Επιτροπής (ο Δρ. Bressa του "Toxicology Consultant" της Padova και ο Δρ. Vianello του χημικού εργαστηρίου "R.D. Chem" του Dosson di Casier (TV), απέδειξαν την επιπολαιότητα των μεθοδολογιών που χρησιμοποιούνται. Τέλος, ο ίδιος φορέας δημιούργησε περιβαλλοντικές ζημιές στο S. Stefano Lodigiano με παρόμοιες χημικές εγκαταστάσεις.

Κατόπιν των ανωτέρω, ερωτάται η Επιτροπή:

1. εάν υπάρχει αστική ευθύνη εκ μέρους των τοπικών αρχών ελέγχου;

2. να παρέμβει προκειμένου να προστατεύσει την υγεία των κατοίκων της περιοχής αυτής, σύμφωνα με τις ευρωπαϊκές οδηγίες, όπως είναι η περίπτωση της οδηγίας 84/360/ΕΟΚ(1) που απαγορεύει κάθε έγκριση πριν από την εγγύηση της απουσίας ατμοσφαιρικής ρύπανσης;

3. να προωθήσει μια έρευνα σε σχέση με τους διεξαγόμενους ελέγχους;

4. να δηλώσει στην ιταλική κυβέρνηση τη δυσφορία των ιταλών υπηκόων που δεν φαίνεται να ελήφθη υπόψη από τις τοπικές αρχές και από τον Υπουργό Περιβάλλοντος Ronchi. Ο ερωτών καταγγέλλει την κατάσταση πειραματόζωων που αντιμετωπίζουν οι κάτοικοι της περιοχής εδώ και τέσσερα χρόνια, κατά τα οποία καμία από τις πολυάριθμες αναλύσεις δεν παρήγαγε κάποιο αποτέλεσμα; αντιθέτως, σύμφωνα με τον ογκολόγο Soffritti, ο πληθυσμός πάσχει από ασθένειες που ενδεχομένως προκαλούν μελλοντικές περιπτώσεις όγκων και επιβεβαιώνει ότι τα ενδεχόμενα κέρδη και η εγκατάσταση μιας βιομηχανικής μονάδας δεν μπορούν να αντιτάσσονται στην προστασία της δημόσιας υγείας και της προστασίας του περιβάλλοντος.

Απάντηση της κας Bjerregaard εξ ονόματος της Επιτροπής

(9 Απριλίου 1999)

1. Η Επιτροπή δεν είναι αρμόδια για το θέμα αυτό.

2.-4. Με βάση τα στοιχεία που καταθέτει το Αξιότιμο Μέλος του Κοινοβουλίου, η κατάσταση στην οποία αναφέρεται θα μπορούσε να εμπίπτει στο πεδίο εφαρμογής της οδηγίας 84/360/ΕΟΚ, της 28ης Ιουνίου 1984, σχετικά με την καταπολέμηση της ατμοσφαιρικής ρύπανσης που προέρχεται από βιομηχανικές εγκαταστάσεις. Στόχος αυτής της οδηγίας είναι η θέσπιση μέτρων και διαδικασιών με σκοπό την πρόληψη ή τη μείωση της ατμοσφαιρικής ρύπανσης που προέρχεται από βιομηχανικές εγκαταστάσεις στο εσωτερικό της Κοινότητας.

Η υπόψη βιομηχανική μονάδα είναι ως φαίνεται εγκατάσταση, για την οποία έχει χορηγηθεί άδεια λειτουργίας κατέφαρμογή της ανωτέρω οδηγίας (εγκατάσταση που λειτούργησε μετά την 1 Ιουνίου 1987 ή που κατασκευάστηκε ή στην οποία χορηγήθηκε άδεια μετά την ημερομηνία αυτή). Το άρθρο 4 της οδηγίας 84/360/ΕΟΚ ορίζει:

"Με την επιφύλαξη των απαιτήσεων που προβλέπουν οι εθνικές και κοινοτικές διατάξεις σχετικά με στόχους διαφορετικούς από το στόχο της παρούσας οδηγίας, η άδεια χορηγείται μόνον εφόσον η αρμόδια αρχή διαπιστώσει:

- ότι έχουν ληφθεί όλα τα κατάλληλα μέτρα για την πρόληψη της ατμοσφαιρικής ρύπανσης, συμπεριλαμβανομένης της χρησιμοποίησης της καλύτερης διαθέσιμης τεχνολογίας, με τον όρο ότι η εφαρμογή τέτοιων μέτρων δεν συνεπάγεται υπερβολικό κόστος,

- ότι η εκμετάλλευση της εγκατάστασης δεν θα προκαλέσει σημαντική ατμοσφαιρική ρύπανση, κυρίως με την εκπομπή των ουσιών που απαριθμούνται στο παράρτημα II,

- ότι δεν θα σημειωθεί υπέρβαση καμιάς από τις ισχύουσες οριακές τιμές εκπομπής,

- ότι θα ληφθούν υπόψη όλες οι ισχύουσες οριακές τιμές ποιότητας του αέρα."

Το άρθρο 12 της εν λόγω οδηγίας ορίζει:

"'Τα κράτη μέλη παρακολουθούν την εξέλιξη της καλύτερης διαθέσιμης τεχνολογίας και της κατάστασης του περιβάλλοντος. Με βάση την εξέταση αυτή, επιβάλλουν, αν χρειάζεται, στις εγκαταστάσεις στις οποίες έχει χορηγηθεί άδεια σύμφωνα με την παρούσα οδηγία, κατάλληλους όρους, αφού λάβουν υπόψη, αφενός την εξέλιξη αυτή και, αφετέρου, τη σκοπιμότητα του να μην προκύπτει υπερβολικό κόστος όσον αφορά τις προαναφερόμενες εγκαταστάσεις, λαμβάνοντας υπόψη κυρίως την οικονομική κατάσταση των επιχειρήσεων που ανήκουν στην υπό εξέταση κατηγορία.'."

Εχει αποσταλεί στις ιταλικές Αρχές επιστολή, με την οποία ζητούνται οι σχετικές πληροφορίες. Η Επιτροπή θα λάβει τα αναγκαία μέτρα για να διασφαλίσει την τήρηση των κοινοτικών νομοθετικών διατάξεων και, ειδικότερα, της οδηγίας 84/360/ΕΟΚ.

(1) ΕΕ L 188 της 16.7.1984, σελ. 20.